|  |  |
| --- | --- |
|  |  |
|  |  |

Številka: 542-9/2023-3340-2

Datum: 17.03.2023

# Zadeva: Vabilo k oddaji vlog za sofinanciranje projektov v okviru programa EU Ustvarjalna Evropa za leti 2023 in 2024

Ministrstvo za kulturo (v nadaljnjem besedilu: ministrstvo) skladno s 102.b členom Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg, [3/22](http://www.uradni-list.si/1/objava.jsp?sop=2022-01-0014) – ZDeb in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljnjem besedilu: ZUJIK) v letih 2023 in 2024 nadaljuje **neposredno sklepanje pogodb za sofinanciranje projektov, izbranih na razpisih programa EU Ustvarjalna Evropa**. Skladno z navedenim členom se lahko namreč javnim zavodom in drugim kulturnim izvajalcem, ob upoštevanju nediskriminatorne in enakopravne obravnave javna sredstva dodelijo na podlagi neposredne pogodbe, če je predmet sofinanciranja kulturni projekt ali kulturni program, ki je sofinanciran iz proračuna Evropske unije in je bil izbran na javnem razpisu, ki ga je izvedla institucija zunaj Republike Slovenije.

Ukrep sofinanciranja je namenjen spodbujanju mednarodnega povezovanja vseh slovenskih izvajalcev na področju kulturnih in ustvarjalnih sektorjev ter krepitvi njihovih operativnih zmogljivosti.

Ministrstvo bo v letih 2023 in 2024 sofinanciralo delež lastnih sredstev slovenskih prijaviteljev (pravna oseba, registrirana v Republiki Sloveniji ali samostojni podjetnik, s sedežem v Republiki Sloveniji) za izvedbo projektov, ki so bili v letih 2019, 2020, 2021, 2022 in 2023 izbrani na razpisih programa EU Ustvarjalna Evropa in **v času oddaje vloge za sofinanciranje na to povabilo še vedno potekajo**. Ministrstvo bovletih 2023 oziroma 2024 izjemoma sofinanciralo tudi projekte, ki so bili izbrani na razpisih Ustvarjalna Evropa v tekočem letu, tj. 2023 oziroma 2024, v primeru, da pogodba za sofinanciranje projekta na EU ravni določa, da projekti trajajo do 12 mesecev.

Zaprošena višina finančnega prispevka, ki bo predmet sofinanciranja izbranih projektov Ustvarjalna Evropa po tem povabilu, vključno z že odobrenimi javnimi sredstvi za sofinanciranje lastne udeležbe, v vseh letih sofinanciranja istega projekta ne sme presegati s pogodbo EU ali s partnerskim sporazumom predvidene skupne 80-% višine lastnega finančnega prispevka prijavitelja oziroma največ 100.000,00 EUR."

Skladno z zgoraj navedenimi pravili ministrstvo k oddaji vlog za sofinanciranje vabi uspešne slovenske prijavitelje (v vlogi vodje projekta ali partnerja v projektu) v okviru naslednjih razpisov programa Ustvarjalna Evropa:

* **podprogram KULTURA**: evropske platforme (s priloženim dokazilom o sofinanciranju EU – pogodba ali dogovor), evropske mreže (vodje), evropski projekti sodelovanja, prevodni projekti oziroma kroženje evropskih literarnih del;
* **podprogram MEDIA**:vsi razpisi za podprogram MEDIA, z izjemo razpisov za distribucijo;
* **medsektorski sklop**: laboratorij za ustvarjalne inovacije, razpisi za novičarske medije (npr. medijska pismenost, medijska partnerstva) in
* **drugi razpisi**, kot jih določajo letni delovni programi Ustvarjalna Evropa v zadevnem obdobju (2019–2024).

Prijavitelji dovoljujejo obdelavo osebnih podatkov z namenom vodenja in objave rezultatov ukrepa na spletni strani ministrstva, skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22) in Zakonom o varstvu osebnih podatkov (Uradni list RS, št. 163/22), (obvezno dokazilo: originalna izjava prijavitelja – podpisan prijavni obrazec).

Okvirna vrednostrazpoložljivih sredstev, namenjenih sofinanciranju projektov slovenskih izvajalcev v okviru programa EU Ustvarjalna Evropa, znaša v letu 2023 **100.000,00 €** inv letu 2024 **100.000,00 €.** Sredstva so zagotovljena na proračunski postavki št. **131129 – Mednarodno sodelovanje na področju kulture**.

Višina sofinanciranja bo določena na osnovi nediskriminatorne in enakopravne obravnave, tako da bodo upravičeni prijavitelji prejeli enak sorazmeren delež od zaprošenih sredstev, pri čemer skupna višina sofinanciranja izbranega projekta, vključno z vsemi že odobrenimi javnimi sredstvi za sofinanciranje lastne udeležbe, v vseh letih sofinanciranja ne sme presegati s pogodbo EU ali s partnerskim sporazumom predvidene skupne 80-% višine lastnega finančnega prispevka oziroma največ 100.000,00 EUR. Sorazmerni delež, izražen v odstotkih, bo izračunan na podlagi upravičenega zneska zaprošenih sredstev vseh upravičenih prijaviteljev (Y) in obsega razpoložljivih sredstev (X).

**(X/Y)\*100 = sorazmeren delež (izražen v %)**

Višina sofinanciranja = višina zaprošenih sredstev posameznega upravičenca \* sorazmerni delež

**Višina lastnih sredstev, ki jih mora zagotoviti vodja oz. partner v projektu, se ugotavlja na podlagi prijavnega obrazca, ki je sestavni del in priloga predmetnega vabila ter obveznih prilog.**

Odobreni znesek sofinanciranja bo lahko namenjen le kritju tistega deleža stroškov projekta v letu 2023 oziroma v letu 2024, za katerega si izvajalec ni uspel zagotoviti financiranja oziroma sofinanciranja iz katerih koli drugih javnih sredstev v Republiki Sloveniji (kot npr. programskih in drugih razpisov ministrstva, razpisov JAK, SFC, javne agencije RS ter drugih neposrednih ali posrednih proračunskih uporabnikov) oziroma iz prispevka EU (obvezno dokazilo: originalna izjava prijavitelja – podpisan prijavni obrazec).

Dodeljena proračunska sredstva sofinanciranja morajo biti porabljena v istem proračunskem letu, kot se nanaša vloga (za leto 2023 ali 2024) oziroma v plačilnih rokih, kot jih določa Zakon o izvrševanju proračunov Republike Slovenije za leti 2023 in 2024 (Uradni list RS, št.150/22). **Obdobje upravičenosti stroškov je od 1. januarja 2023.** Proračunska sredstva se bodo izplačevala skladno z dinamiko izplačil, opredeljeno v pogodbi o sofinanciranju in na podlagi izstavljenih zahtevkov za izplačilo.

**Upravičeni stroški**, ki jih lahko v okviru posredovane finančne konstrukcije sofinancira ministrstvo, so vsi stroški, ki so nastali v letih 2023 in 2024, so neposredno povezani z izvedbo projekta in brez katerih projekta ne bi bilo mogoče izvesti ter so kot upravičeni stroški opredeljeni tudi v razpisnem besedilu ali v pogodbi o sofinanciranju s strani EU. Pri tem se upošteva tudi dovoljena višina vseh javnih sredstev za posamezne projekte, v kolikor so tako določili razpisi ministrstva oziroma drugih proračunskih porabnikov (npr. JAK, SFC), iz naslova katerih je projekt že sofinanciran. Upravičeni stroški, ki jih prijavitelj uveljavlja za sofinanciranje s strani ministrstva, morajo biti predstavljeni v finančni konstrukciji projekta. Izplačila upravičenih stroškov se izvedejo na podlagi zahtevka, ki mu je za vsak posamezen uveljavljan strošek v okviru pogodbenega zneska priložena tudi verodostojna knjigovodska listina.

**Projekte, odobrene v okviru podprograma MEDIA, se sofinancira po pravilih pomoči *de minimis***, skladno z Uredbo komisije (EU) št. 360/2012 z dne 25. aprila 2012 o uporabi členov 107 in 108 Pogodbe o delovanju Evropske unije pri pomoči de minimis za podjetja, ki opravljajo storitve splošnega gospodarskega pomena (UL L št. 114 z dne 26. 4. 2012, str. 8) in Uredbo Komisije (EU) 2018/1923 z dne 7. decembra 2018 o spremembi Uredbe (EU) št. 360/2012 glede njenega obdobja uporabe (UL L št. 313 z dne 10. 12. 2018, str. 2) ter v skladu z drugimi uredbami de minimis oziroma po shemah državne pomoči, ki so za ta ukrep že priglašene (obvezno dokazilo: originalna izjava prijavitelja – podpisan prijavni obrazec).

Pogoj za sklenitev neposredne pogodbe je **izpolnjevanje vseh pogodbenih obveznosti do ministrstva v preteklih letih** (izpolnjevanje pogoja preveri ministrstvo).

**Upravičene prijavitelje pozivamo, da posredujejo izpolnjen prijavni obrazec, ki je priloga in sestavni del predmetnega vabila, skupaj z obveznimi prilogami, opredeljenimi v prijavnem obrazcu, z navedbo: »NE ODPIRAJ – USTVARJALNA EVROPA 2023–2024«.**

**Roka za oddajo prijav sta:**

- **18. 4. 2023**

- **18. 4. 2024**

**Prijavitelji vlogo z ustreznimi prilogami posredujejo s priporočeno pošto na naslov: Ministrstvo za kulturo, Maistrova 10, 1000 Ljubljana. Zaradi učinkovitejše izvedbe postopka prijavitelje prosimo tudi, da izključno in zgolj izpolnjen prijavni obrazec v datoteki Word (brez drugih prilog) posredujejo tudi na e-naslov: gp.mk@gov.si z navedbo »USTVARJALNA EVROPA 2023–2024 – izpolnjen prijavni obrazec«.**

Ministrstvo bo z upravičenimi prijavitelji, ki bodo pravočasno predložili izpolnjene prijavne obrazce z obveznimi prilogami, sklenilo neposredne pogodbe o sofinanciranju. **Upravičeni prijavitelji bodo k podpisu pogodbe pozvani v najkrajšem možnem času.**

**Za dodatne informacije v zvezi s predmetnim vabilom, prosimo, pišite na e-naslov:** gp.mk@gov.si

 dr. Asta Vrečko

 ministrica

 Priloge:

* prijavni obrazec;
* vzorec pogodbe;
* zahtevek;
* obrazec za končno poročilo.